UFO

UFO (z , skratka UFO alebo pôvodne UFOB; iné názvy: ufo, neidentifikovaný lietajúci objekt, ľudovo lietajúci tanier) je úkaz alebo predmet pozorovaný na oblohe a v atmosfére Zeme, príp. na povrchu Zeme, ktorý neinformovaný alebo neskúsený pozorovateľ – pre dojem, že tento úkaz alebo predmet nemá prirodzený pôvod – pokladá za dopravný prostriedok mimozemskej civilizácie.

Encyklopédia astronómie (1987) ho v presnom zmysle definuje ako „stimul pre jednotlivca al.[ebo] skupinu podať správu o¨objekte pozorovanom na oblohe (prípadne na zemi), schopnom lietať, pre kt.[orý] pozorovateľ nevie nájsť prirodzený pôvod a kt. mu svojou záhadnosťou dá dostatočný dôvod na to, aby o ňom podal správu príslušnej organizácií“. V roku 1953 United States Air Force ako prvé zaviedli výraz Unidentified flying object (skratka UFOB) ako termín označujúci „akýkoľvek vzdušný objekt, ktorý sa svojím správaním, aerodynamickou povahou alebo nezvyčajnými vlastnosťami nezhoduje so žiadnym v súčasnosti známym lietadlom alebo strelou s vlastným pohonom [angl. missile] alebo ktorý nemôže byť s istotou identifikovaný ako známy objekt“, pričom termín „známy objekt“ pre účely tejto definície „zahŕňa balóny, astronomické telesá, vtáky a tak ďalej“.

Výskum 
Výskumom ufa sa zaoberá ufológia a paleoastronautika. Ide spravidla o súkromné aktivity. Dosť špecifická je problematika údajných kontaktov s posádkami UFO, ako aj problematika tzv. únosov (angl. abduction) do UFO a implantátov od posádky UFO, ktorej sa venujú niektorí psychológovia (napr. John Mack).

Moderný výskum UFO delí UFO na 6 hlavných kategórií:
 noctural lights – zvláštne nočné svetelné zjavenia
 daylight disc (DD) – disky a podobne pozorované cez deň
 close encounter of the first kind (CE-I) – blízke stretnutie prvého druhu – objekty vo vzdialenosti max.  od svedka
 close encounter of the second kind (CE-II) – blízke stretnutie druhého druhu – CE-I vzájomne fyzikálne pôsobiace s okolím (napríklad elektromagnetické rušenie)
 close encounter of the third kind (CE-III) – blízke stretnutie tretieho druhu – CE-I a CE-II s pozorovaním bytostí
 close encounter of the fourth kind (CE-IV) – blízke stretnutie štvrtého druhu – únosy ľudí

Dejiny 
Zvláštne úkazy na nebi boli zaznamenané v celej histórii. Niektoré boli vysvetlené ako kométy, či meteory, iné ostali neobjasnené. Armáda Alexandra Veľkého v roku 329 pred Kr. videla „dva strieborné štíty“ na oblohe. 14. apríla 1561 obloha nad Norimbergom v Nemecku bola údajne zaplnená veľkým množstvom valcovitých a guľovitých objektov zdanlivo zapojených vo vzdušnej bitke.

UFO sa v minulosti vysvetľovalo ako zlé znamenia, anjeli, a iné náboženské znamenia. Za nadprirodzený fenomén hodný vedeckého výskumu sa začalo UFO považovať bezprostredne po 2. svetovej vojne, v období keď sa začal rozvíjať letecký priemysel, keď bol vytvorený aj výraz „UFO“ (pozri aj foo fighter).

Pravdepodobne najviac diskutovaným prípadom je prípad z 2. júna 1947 z mesta Roswell v Novom Mexiku v USA. Na oblohe bol vtedy pozorovaný predmet v tvare disku a miestny farmár vraj potom našiel na svojom pozemku vzdialenom asi  od Roswellu vrak lietajúceho taniera. Oznámil svoj nález polícii, ktorá spoločne s armádou miesto obkľúčila, vrak odviezla na neznáme miesto a snažila sa celú vec utajiť pred verejnosťou. Ešte dlhé roky potom sa v novinách objavovali články, ktoré prinášali výpovede svedkov, ktorí sa údajne podieľali na výskume vraku a mŕtvej posádky lietajúceho taniera vykonávanom na leteckej základni Wright Field v Daytone. Udalosť sa stala námetom niekoľkých kníh i filmových predlôh, americká armáda dodnes celú záležitosť kategoricky popiera, vyhlasuje ju za výmysel senzáciechtivých novinárov; sama však dodnes niekoľkokrát zmenila oficiálnu verziu toho, čo sa v oblasti naozaj stalo.

Pokusy o vysvetlenie 
Vzhľadom na mimoriadny záujem médií boli vládami všetkých zainteresovaných štátov (predovšetkým USA) ustanovené rôzne komisie a výbory, ktoré mali vniesť jasno do otázky pôvodu nevysvetlených fenoménov UFO. Pravdepodobne najväčším z týchto projektov bol Projekt Blue Book, ktorý pod patronáciou a finančným zabezpečením vlády USA v rokoch 1952 – 1970 preskúmal viac ako 10 000 hlásení o výskyte UFO na území USA. Výsledkom tejto veľmi rozsiahlej odbornej štúdie však bolo konštatovanie, že vo viac ako 90 % prípadoch je možné hlásené pozorovania celkom racionálne vysvetliť prírodnými úkazmi. Napriek tomu však ostáva približne 3 % hlásení, pre ktoré nebolo nájdené uspokojivé vysvetlenie a zostávajú dodnes záhadou.

Racionálne vysvetliteľné úkazy 
Úkazy, ktoré sa zvyknú označovať ako UFO a majú racionálne vysvetlenie, sú napríklad:
 pozorovanie lietadiel najmä pri štarte alebo pristávaní, vzducholodí alebo meteorologických balónov v neobvyklom nasvietení alebo pozorovaných pod zvláštnym uhlom, alebo pozorovaných pozorovateľom neschopným správnej identifikácie
 pozorovanie rakiet, družíc a kozmického odpadu. Tieto telesá sa často stávajú nečakane jasnými vo chvíli ich zániku v atmosfére, v čase zážihu raketových motorov, alebo pri odraze slnečného svetla od ich povrchu. Pri zážihu motorov družice môže dôjsť až k výraznej zmene tvaru pozorovaného objektu, napríklad v roku 1992 tisíce očitých svedkov na pobreží Čile videli prelet ruskej vojenskej družice, ktorá prehcádzala na vyššiu dráhu. Jav popísali ako „malý svietiaci prsteň, ktorý sa postupne zväčšil na priemer 5°, z ktorého ďalej vybiehal svietiaci kužeľ s vrcholovým uhlom asi 40°.“
 atmosférické javy ako neobvyklý tvar oblakov, fata morgána, slnečné a mesačné svetlo, polárna žiara, kryštáliky ľadu vo vysokých vrstvách atmosféry (napr. v roku 1992 bol na observatóriu La Silla pozorovaný difúzny oblak, ktorý zodpovedal vypustenej odpadovej vode z raketoplánu Discovery) a mnohé iné. V prípade mrakov veľmi často ide o tzv. šošovkovité oblaky, odborne altostratus lenticularis.
 astronomicke telesá – Mesiac, planéty, jasné hviezdy (často napr. Sírius alebo Vega) najmä pri scintilácii nad zemským obzorom.
 meteory, hlavne veľmi jasné (bolidy)
 svetlá reflektorov alebo laserových efektov odrážaných mrakmi, vzdialený ohňostroj…
 kŕdeľ letiacich vtákov
 guľový blesk
 horiace bahenné plyny
 halucinácia
 úmyselné falošné hlásenie s cieľom finančného zisku, vlastného zviditeľnenia alebo aj duševnej poruchy
 skúšky vysoko utajovaných leteckých zbraní založených na novovyvinutých technológiách alebo nových princípoch pohonu

Špekulatívne vysvetlenia 
Ak nie je možné vysvetliť nejaký úkaz hore uvedenými možnosťami, často sa naskytnú špekulatívne vysvetlenia, ako napríklad:
 návštevy kozmických lodí cudzích vesmírnych civilizácií
 návštevy ľudí z budúcnosti, schopných cestovať v čase
 paranormálne javy
 návštevy ľudí z paralelných vesmírov

Referencie

Iné projekty 

 
Záhady
Astronómia